18. (1) Alkalomszerű tűzveszélyes tevékenységet a helyszín adottságainak ismeretében előzetesen írásban meghatározott feltételek alapján szabad végezni. A feltételek megállapítása - az MKO tűzvédelmi szakemberének közreműködésével - a munkavégzésre közvetlenül utasítást adó, a munkát végző személyek tevékenységét közvetlenül irányító személy feladata, ha nincs ilyen személy, a munkát végző kötelezettsége.

(2) Az alkalomszerű tűzveszélyes tevékenység végzésének feltételeit a 3. számú melléklet szerinti formában kell meghatározni. Ellenőrzés esetén a tevékenység feltételeit meghatározó iratokat be kell mutatni.

(3) Az alkalomszerű tűzveszélyes tevékenység az alábbi tűzvédelmi előírások szerint végezhető:

a) A munkát tilos megkezdeni mindaddig, amíg a tűz-vagy robbanásveszélyt el nem hárították, valamint a munkavégzés környezetében dolgozó személyeket is figyelmeztetni kell a tevékenység végzése alatti fokozottabb óvatosságra.

b) A tűzveszélyes munkavégzés 5 méteres környezetéből az éghető anyagokat el kell távolítani. Ha ez nem lehetséges, akkor:

i. hősugárzás ellen az éghető anyagot nem éghető, jó hőszigetelő anyaggal kell elhatárolni, letakarni,

ii. izzó anyagok szétszóródásakor gondoskodni kell az éghető anyagok megóvásáról (pl. vizes ponyvával való letakarás, a veszélyeztetett környezet vízzel való fellocsolása, stb.)

c) A hegesztőnek és egyéb más rendszeresen nyílt lánggal járó munkát végzőknek a tevékenység végzéséhez tűzvédelmi szakvizsgával kell rendelkeznie. Egyéb tűzveszélyes tevékenységet a tűzvédelmi szabályokra, előírásokra kioktatott személy végezhet.

d) A hegesztéshez használt palackokat úgy kell elhelyezni, hogy az áramkör részévé ne válhassanak. Fűtőtestektől, a hegesztés és lángvágás, stb. helyétől olyan távolságra kell elhelyezni, hogy azok ne melegedhessenek fel.

e) Ha a tevékenység körzetében födémáttörés van, úgy a nyílásokat le kell fedni és az alsó – esetlegesen felső – szintet át kell vizsgálni, hogy nincs-e tüzet okozható körülmény. A munka befejezésekor a szinteket át kell vizsgálni.

f) A tűzveszélyes tevékenység befejezése után a munkavégző a helyszínt és annak környezetét tűzvédelmi szempontból köteles átvizsgálni és minden olyan körülményt megszüntetni, ami tüzet okozhat (pl.: izzó parázs, felmelegedett anyag stb.).

(4) Az Egyetem szabadterein történő sütés, főzés alkalomszerű tűzveszélyes tevékenységnek minősül, amely az alábbi tűzvédelmi előírások szerint végezhető:

a) Gázpalackkal, gázzsámollyal történő sütés, főzés előírásai:

i. Nem szabad használni olyan gázpalackot, amelyeken égési nyomok, éles bemetszésű sérülések vagy horpadások láthatóak. Nem szabad használni hibás vagy megrongálódott palackokat – ilyen esetben a palackot egyértelműen meg kell jelölni, és a gázszolgáltató céggel haladéktalanul egyeztetni kell a további lépéseket.

ii. Gázpalackok felhasználása csak a gyártó, forgalmazó, üzembe helyező előírásainak megfelelően történhet.

iii. A tele és üres palackokat lezárt szeleppel és szelepvédővel kell tárolni, valamint szállítani.

iv. A palackot a káros mechanikai és kémiai hatásoktól védeni kell, hőmérséklete ne emelkedjen 50 °C fölé.

v. A palackokat nem szabad zsíros vagy olajos kézzel, vagy ezekkel szennyezett ruhában kezelni, illetve ilyen anyaggal tisztítani.

vi. A gáz elvétele a gázpalackból csak megfelelő nyomáscsökkentővel történhet. A nyomáscsökkentő csatlakoztatásakor ügyelni kell a tömítések sértetlenségére.

vii. A gázpalackokat tilos másik gázpalackból újratölteni és védeni kell a gáz visszaáramlásától.

viii. A gázpalackon található jelzéseket (beütések, címkék) nem szabad megrongálni, megváltoztatni vagy eltávolítani.

ix. A palackok vagy palackköteg szelepét nem szabad gyors mozdulattal nyitni. A szelep rendeltetésszerű működtetéséhez segédeszközt használni nem szabad.

x. A gázpalack csatlakozásának gáztömörnek kell lennie.

xi. Csak olyan felszerelést szabad használni, amely alkalmas az adott gáz kezelésére az előre meghatározott nyomáson és hőmérsékleten.

b) Szilárd fűtőanyaggal történő sütés, főzés előírásai:

i. A tűz meggyújtása előtt a tűzrakó hely környékét meg kell tisztítani az éghető anyagoktól.

ii. Nem szabad felügyelet nélkül hagyni az égő tüzet, a még ki nem hűlt parazsat, hamut.

iii. A tüzelés befejezését követően a tüzet gondosan el kell oltani, meg kell győződni arról, hogy elaludt.